text: Indbrudstyvene holder ikke sommerferie - så pas på dit hus
  24 juni 2017 kl. 06.49
  Sommerferien er en dejlig tid - også for indbrudstyve. Ferietomme boliger er nemlig tyvenes livret, lyder advarslen fra politiet.
  Selvom du ikke er hjemme og kan passe på din bolig, kan du godt gøre det besværligt for tyven. 
  De fleste tyve skaffer sig adgang med simple midler som en skruetrækker eller et lille koben, der kan bruges til at brække vindueslister eller terrassedøre op med.
  Gode, solide døre og vinduer er derfor vigtige. Tager det mere end tre minutter at bryde ind, opgiver indbrudstyven ofte. En ordentlig lås på terrassedøren vil også genere tyven, da den spærrer hans mest yndede flugtvej.
  
  Hold igen med opdateringer på Facebook om, at man sidder på en tropeø eller et andet eksotisk feriested.
  På den måde fortæller du indbrudstyven, at dit hus er alene hjemme, og at tyven i ro og mag kan begå indbrud. Så stram op med den letsindige omgang med informationer på nettet.
  - Det nytter ikke noget, at man er påpasselig med at låse huset af og så annoncerer på Facebook, at man tager på ferie. Det svarer reelt til, at man sætter en seddel på døren og inviterer tyven indenfor, siger specialkonsulent Chr. Østergård fra Syd- og Sønderjyllands Politis Kriminalpræventive Sekretariat. 
  Vent derfor med at dele dine ferieoplevelser til du er hjemme og kan passe på din bolig igen, lyder det gode råd.
  Sådan holder du tyven væk
  Køb tænd/sluk-ure, der kan sørge for, at der er musik i huset, og at lyset er tændt flere timer ad gangen.Stil vasketøjskurven og strygebrættet frem og efterlad legeredskaber i haven, så det ser ud som om, at boligen ikke er tom.Få naboerne til at fylde affald i skraldebøtten og tømme postkassen, så de detaljer ikke afslører, at huset reelt er tomt.Indbrudstyve stjæler ofte it-udstyr, smykker og kontanter. Gem derfor de ting af vejen, så de ikke er synlige for tyven.
  ​
  